คนไทยแห่เที่ยวนอก10ล้านคน ญี่ปุ่นติดอันดับฮิต
ศูนย์วิจัยกสิกรไทยคาดปี 2562 คนไทยเที่ยวเมืองนอก เงินสะพัดเฉียด 4 แสนล้านบาท
12 เม.ย. 2562

ศูนย์วิจัยกสิกรไทยคาดปี 2562 คนไทยเที่ยวเมืองนอก เงินสะพัดเฉียด 4 แสนล้านบาท
ศูนย์วิจัยกสิกรไทย คาดว่า ทั้งปี 2562 คนไทยเดินทางท่องเที่ยวต่างประเทศน่าจะมีจำนวนประมาณ 10.55-10.75 ล้านคน เติบโต 5.4%-7.4% จากปี 2561
ขณะที่การใช้จ่ายของนักท่องเที่ยวไทยในต่างประเทศ คาดว่าจะมีมูลค่าประมาณ 3.85 -3.9 แสนล้านบาท เพิ่มขึ้น 4.5%-6.1% จากปี 2561
ทั้งนี้ จุดหมายปลายทางท่องเที่ยวของนักท่องเที่ยวไทยปี 2562 คือ ประเทศญี่ปุ่นติดอันดับยอดนิยมและมีอัตราของการเดินทางกลับไปท่องเที่ยวซ้ำสูง




สำหรับฤดูกาลท่องเที่ยวของคนไทยเที่ยวต่างประเทศมีอยู่ 2 ช่วง คือ ช่วงเดือนมี.ค. - พ.ค. และช่วงเดือนต.ค. -ธ.ค. ของทุกปี เนื่องจากมีช่วงวันหยุดยาวติดต่อกันและเป็นช่วงปิดเทอม โดยเฉพาะในช่วงเดือนเม.ย. ของทุกปี จะมีความคึกคักมากเป็นพิเศษ และคาดว่าในเดือนเม.ย. 2562 จะมีคนไทยเดินทางท่องเที่ยวต่างประเทศประมาณ 9.7 แสนคน เพิ่มขึ้นประมาณ 8.2%
อย่างไรก็ดี แม้ในปี 2562 จะเป็นปีที่ตลาดไทยเที่ยวนอกยังเติบโต แต่เป็นปีที่ผู้ประกอบการคงจะเผชิญกับความท้าทายในการทำตลาดมากขึ้น ทั้งจากการแข่งขันในธุรกิจท่องเที่ยวที่รุนแรง แนวโน้มของราคาน้ำมัน และค่าเงินบาทที่มีความผันผวน อาจส่งผลกระทบต่อต้นทุนการดำเนินธุรกิจและการกำหนดทิศทางราคา เช่น ราคาแพคเกจท่องเที่ยว ทำให้การทำโปรโมชั่นด้านราคาของผู้ประกอบการอาจจะทำได้ไม่ง่ายเมื่อเทียบกับช่วงก่อนหน้า